חוק ההוצאה לפועל (תיקון מס' 74), התשפ"ג-2023
הצעת חוק פרטית, הכנסת ה-25
פורסם: ספר החוקים, חוברת 3060, עמ' 535, 2023-07-13T00:00:00+03:00
סעיף 14 לחוק ההוצאה לפועל, התשכ"ז-1967 מאפשר לרשם ההוצאה לפועל לתת כנגד חייב, צו עיכוב יציאה מהארץ, או לחייבו בהפקדת דרכון, או לחייבו במתן ערובה לשם יציאה מהארץ, אם יש  יסוד להניח שהחייב עומד לצאת מהארץ בלי שהסדיר את החוב, או שיציאתו עשויה לסכל את ביצוע פסק הדין. 
חוק זה קובע כי אם סך חובותיו הפסוקים של חייב בהוצאה לפועל (חוץ מחוב למזונות) קטן מ־50,000 שקלים חדשים, רשם ההוצאה לפועל לא יוכל לתת צו עיכוב יציאה מהארץ כנגדו או לחייבו בהפקדת דרכון או במתן ערובה לפי הסעיף האמור. החוק קובע גם כי אם רשם ההוצאה לפועל נתן צו או הוראה לפי הסעיף האמור (כשסך החובות של החייב היה יותר מ-50,000 שקלים חדשים) וסך החובות של החייב פחת מ-40,000 שקלים חדשים, הצו שניתן יבוטל  - אם החייב ביקש זאת. מגבלות אלה לא יחולו על תיק הוצאה לפועל בשל חוב מזונות ואפשר יהיה להמשיך ולתת צו עיכוב יציאה מהארץ  או הוראות אחרות לפי סעיף 14 האמור לשם גביית חוב מזונות גם אם סכומו נמוך יותר.